**Házirend**

"Minden szabad nékem, de nem minden használ;

minden szabad nékem, de nem minden épít."

(1 Kor 10,23)

**Kedves Szülők!**

**Az óvoda és a család együttműködése, a derűs, nyugodt óvodai légkör biztosítása és az óvodai nevelési feladatok zavartalan ellátása érdekében kérem, hogy az alábbiakban megfogalmazott házirendet figyelmesen olvassák végig és törekedjenek az abban foglaltak betartására!**

**Általános információk az intézményről**

Óvodánk a Soproni Evangélikus Egyházközség fenntartásában működik. A mindennapi nevelőmunka keresztény szellemben folyik, az óvodai nevelés országos alap programjára épülő óvodai pedagógiai program alapján.

***Intézményünk neve:*** Hunyadi János Evangélikus Óvoda és Általános Iskola

***Címe:*** 9400 Sopron, Borsmonostori u. 9.

***Telefonszám:***  06-99/314-284

***E-mail címe:***  hunyadi.ovoda@upcmail.hu

***Óvoda vezető:*** Dr. Majorné Bruckner Judit

***Gyermekvédelmi felelős:*** Schubert Csilla óvónő

**1. Az óvoda munkarendje**

1. **Az óvoda nyitvatartási ideje** 7-17 óráig tart. A nyári takarítási szünet ideje: 6 hét. A nyári időszakban a gyermekeket összevont csoportokban helyezzük el.
2. A gyermekek reggel Pedagógiai Programunk szellemében folyamatosan érkezhetnek az óvodába, legkésőbb 8:45-ig.
3. Az óvoda köteles időben értesíteni a szülőket a nyitvatartási, valamint az ezt befolyásoló munkarendi változásokról (legalább egy héttel korábban).
4. December 24. és jan. első munkanapja között, az óvoda minden esetben zárva tart. Az őszi, téli és a tavaszi iskolai szünetekben óvodánk - óvodai ellátást igénylő 13 fő létszámtól - összevont csoportokkal működik. Ennél kevesebb igény esetén zárva tart.
5. A nyári takarítási szünet pontos időpontjáról minden év február hónapjában adunk külön, kifüggesztés útján tájékoztatást, de megtalálható az éves munkatervben is. Évente 5 alkalommal tanítás nélküli munkanapot szervezhet az óvoda. Az óvoda tervezett főbb alkalmairól az éves munkatervből, az óvodapedagógusoktól és a faliújságról tájékozódhatnak.
6. Óvodánkban **okt. 31-e** (a reformáció ünnepe), valamint **dec. 24-e munkaszüneti nap**!
7. Az óvodába a gyermekek felnőtt kísérettel érkeznek, illetve távoznak. Amennyiben ettől eltérnek, azt írásban jelezzék. A szülők a gyermekeket a csoportszobáig kísérik, és az óvónőnek adják át. Az egyedül érkező gyerekekért nem tudunk felelősséget vállalni! Amennyiben a szülők között gyermek elhelyezési probléma adódik, írásban kell nyilatkozni arról, hogy ki viheti el a gyermeket.
8. A gyermekcsoportok reggel 7-7:30 között, valamint délután 16.00-17.00 óra között rendszeresen összevontan működnek.
9. Az óvodából a gyermeket csak szülő, vagy hozzátartozó viheti el! Az ettől eltérő eseteket jelezzék írásban.
10. Kérjük, hogy köszönjenek el az óvónőtől, ha távoznak. A kapukat mindig zárják be maguk után, illetve a kiírás szerint használják! Az átadott gyermekért a szülő tartozik felelősséggel. Kérjük, tartsák tiszteletben, hogy az épületben du. 16 óra után a napi takarítás folyik.
11. **A gyermekek hazabocsátása** ebéd után (kb. 12:30-13:15), és délután 14.30-tól folyamatosan lehetséges.

Abban az esetben, ha a szülők a gyermeket ebéd után szeretnék az óvodából elvinni, azt 12:30 és 13:15 között tehetik meg. A nyugodt étkezés és mesehallgatás érdekében a szülők az előtérben várakozzanak gyermekükre. Kérjük, hogy a gyermekek nyugodt napirendje érdekében a fenti időpontokat tartsák be.

1. Óvodánkban az óvónők 2 heti váltásban dolgoznak. (EMMI r. 12.§)

**2. Gyermekek az óvodában**

1. Az óvodában csak harmadik életévét betöltött, szobatiszta gyermekek megnyugtató elhelyezését és gondozását tudjuk biztosítani. Ettől egyéni mérlegelés után, a törvényi szabályozásnak megfelelően, a létszámoktól függően tudunk eltérni.
2. Az óvodai felvételekről a felvételi bizottság (fenntartó, igazgató, óvodavezető), évközi felvételi kérelem esetén (a férőhelyek függvényében), az óvodavezető/fenntartó dönt. A felvétellel kapcsolatos fellebbezés az igazgatólelkésznek nyújtható be 15 napon belül. A fellebbezés helyhiány miatt utasítható el. (20/2012 (VIII.31.) EMMI rendelet 20.§, 83.§)
3. Az óvodába felvett gyermeket az óvoda nyilvántartja. Ha a gyermek óvodát változtat, további nyilvántartása az óvoda értesítése alapján az átvevő óvoda feladata.
4. Óvodás gyermek hiányzása orvosi igazolással vagy szülői bejelentéssel és a megfelelő nyilvántartás aláírásával igazolható. Tíz nap igazolatlan hiányzás esetén az óvodának jelentési kötelezettsége van az illetékes területi szabálysértési hatóság felé. A hiányzásokat minden hónap végén külön nyilvántartás szerint betegség esetén az orvosnak, egyébként a szülőnek írásban igazolnia kell (EMMI rendelet 51.§).
5. A gyermek hosszabb távolmaradására óvodakötelezettség esetén is van lehetőség, amennyiben ezt az óvónővel előzetesen megbeszélték és írásban igazolták. Az óvodavezető a távolmaradás engedélyezését nem tagadhatja meg, de indokolt esetben javasolhatja a rendszeres óvodába járást.
6. A tankötelezettség megkezdésének feltétele a gyermek iskolába lépéshez szükséges fejlettségének megléte, annak Óvodai Szakvéleménnyel való igazolása. Az óvoda dönt, a hatodik életévét augusztus 31-ig betöltő gyermek óvodai nevelésben való további részvételéről. Az óvoda szakértői bizottsági vizsgálatot kezdeményez annak eldöntésére, hogy az adott év augusztus 31-ig, a hetedik életévét betöltött gyermek részesülhet-e további óvodai nevelésben. Ezen gyermekeknek az óvoda Befogadó nyilatkozatot tesz.
7. Megszűnik az óvodai elhelyezés az iskolai felvétellel, valamint a szülő erre vonatkozó kérelme, írásbeli lejelentése esetén. E rendelkezés nem alkalmazható gyámhatósági intézkedésre történt elhelyezés, ill. hátrányos helyzetű (rendszeres gyermekvédelmi ellátásban részesülő 331/2006. (XII. 23.) Korm.) gyermeknél. (EMMI rendelet 50.§)
8. A beiskolázási rend óvodánkban a törvényi előírásoknak megfelelően (Nkt. 45.§ és EMMI r. 21.§) valamint a városi oktatási iroda ütemterve szerint történik.(EMMI r. 93.§)
9. A szülők a gyermekek szabad játékához és mozgásához megfelelő kényelmes, praktikus, jellel ellátott ruházatot és ruhás zsákot biztosítsanak. Ünnepi alkalmainkon gyermekeink viseljenek alkalmi öltözetet.
10. Az óvodában ékszert (fülbevaló kivételével) nem viselhetnek a gyermekek, mert az ebből fakadó balesetekért, vagy az ékszerért felelősséget nem vállalunk.
11. Az óvodába "alvó tárgyat"/játékot behozni szabad, de az értékekért felelősséget vállalni nem tudunk. Tilos az óvodába agresszív, ijesztő, a jó ízlést bántó játékot, tárgyat behozni!
12. A gyermeket tárgyi jutalomban jó magaviseletért, jó teljesítményért nem részesítjük. Elismerést szóban, szeretet megnyilvánulással, dicsérettel, buzdítással adunk.

**3. Az étkeztetéssel kapcsolatos tudnivalók**

1. Az 1997. évi XXXI. tv. 2015. szeptember 1-től hatályos 151.§ (5) bekezdésének a) pontja szerint az óvodás gyermek ingyenesen étkezhet, amennyiben megfelel a jogszabályban rögzített feltételeknek. A mindenkori feltételekről a Magyar Közlöny ad évente aktuális tájékoztatást. Akik nem veszik igénybe az ingyenes óvodai étkezést, azok térítési díjat kötelesek fizetni. A díjfizetés napját időben, jól látható helyen közöljük. Mindig az elmúlt hónapot kell befizetni a tényleges fogyasztásnak megfelelően.
2. **A gyermek hiányzása esetén nagyon fontos az étel lemondása!** **Az étkezési díj összegét csak a kifüggesztett időpontokban lehet befizetni!**
3. Egyéb kedvezményekre az önkormányzathoz valamint Intézményünk – Evangélikus Általános Iskolai Képzéséért − Alapítványához benyújtott kérelem elbírálása után van lehetőség. Ennek részleteiről és feltételeiről a pénztárban adnak felvilágosítását
(Tel.: 511-065).
4. **Az étkezési napokat** betegség, távolmaradás esetén le kell mondani. A tárgynapon **9:15-ig** bejelentett lemondás a következő napon lép életbe. Az ebédet minden esetben az előtérben megtalálható **füzetbe való beírással, vagy az óvodatitkárnál telefonon (tel.: 511-062), ill. a** **hunyadi.etkezes@gmail.com** **címen kell lemondani.** A betegség, hiányzás bejelentése az óvónőnek önmagában nem jelent lemondást! Lehetőség van a számlák utalásos kiegyenlítésére vagy készpénzes befizetésre is.
5. Óvodánkban a tízórai időpontja 9:30-10:00 közé esik, az ebédre 12.00-12.45 között, míg az uzsonnára délután 14.30-15.00 óra között kerül sor.
6. Óvodánknak a soproni Központi Gyermekkonyha biztosítja a napi 3-szori étkezést. Diétás menüt nem tudnak biztosítani.

**4. Egészségügyi szabályok**

1. **Az óvodában csak egészséges gyermek tartózkodhat!**
2. **Lázzal járó, vagy fertőző betegség után csak orvosi igazolással fogadjuk a gyermekeket!**
3. Óvodánkban a gyermekek az óvoda ágyneműjét használják, melynek tisztításában kérjük a szülők segítségét.
4. A gyermekek saját felszereléssel fogat mosnak, a felszerelés tisztaságáról az óvoda rendszeres fertőtlenítéssel gondoskodik. A fogkeféket a szülők egészségügyi okokból szükség esetén cserélik.
5. A gyermekek önállóan fésülködnek, ennek biztosítására a szülők, könnyen kezelhető, a hajtípusnak megfelelő, jellel ellátott fésűt hozzanak.
6. Fejtetvesség esetén a szülő köteles az óvodát az esetről tájékoztatni és a gyermekek házi kezelés után jöhetnek ismét óvodába. A kezeléshez tanácsadással tudunk szolgálni. (18/1988. (VI. 03.) NM rendelet) Védőnő: Sántáné Berényi Zsuzsa
7. A védőnő rendszeresen ellenőrző vizsgálatot végez és különböző, a testünk higiéniájával kapcsolatos szokásrendszer gyermekközpontú elsajátítására motiválja a gyermekeket.

**5. Kapcsolattartás - együttműködés**

1. Az óvodai szorgalmi idő folyamatos, szept.1- aug. 31-ig tart. A Pedagógiai Programunkban meghatározott napirend szerint foglalkoztatjuk a gyermekeket. A tartalmas **nevelőmunka érdekében 8-11 óra között ne zavarják az óvónőket sem személyesen, sem telefonon.**
2. Amennyiben az óvodavezető is csoportban dolgozik, előzetes időpont-egyeztetés után keressék fel problémájukkal a nyugodt beszélgetés érdekében. A vezető 8-15 óra között található meg az óvodában. Az óvoda telefonszáma: 99/314-284.
3. Az óvoda kapcsolattartási formái: különböző rendezvények, szülői értekezlet, szükség esetén, (előzetes bejelentkezés után) családlátogatás, igény szerint fogadóóra, reggeli és délutáni rövid információcsere. Kérjük, éljenek a kapcsolattartás alkalmaival.
4. A gyermekek fejlődéséről, személyiségéről **tájékoztatást csak** a **csoport óvónői**, és az **óvodavezető adhat.** (EMMI rendelet 63.§)

**6. Óvó-védő rendszabályok**

1. **Az óvoda bejárata biztonsági mágneszárral,** a gyermekek biztonsága érdekében **ZÁRVA** van. Kérjük annak záródásáról minden esetben győződjenek meg.

Amennyiben az ajtó zárva van a csengő használatával juthatnak be az épületbe.

1. Gyermekekről adatokat nem szolgáltatunk ki. Kivéve Nkt. 41.§ szabályozott eseteken (hatóságok).
2. A gyermekek meghatározott rendben balesetvédelmi (épületen belüli és udvari) oktatásban részesülnek, melyet az óvónő végez a gyermekek nyelvén, és ezt írásban rögzíti. (EMMI 128.§, 168.§)
3. Bármilyen reklámanyag csak az óvodavezető tudtával és engedélyével helyezhető el!
4. Intézményünkben logopédus segíti az óvónők munkáját.

**7. Egyéb szabályok**

1. Mindenkitől kérünk telefonos illetve e-mail elérhetőséget, hogy szükség esetén értesíthessük a szülőket (betegség, baleset).
2. Baleset esetén a szülő joga gyermeke orvosi ellátásáról gondoskodni. Az óvoda köteles elsősegélynyújtás után a szülőt azonnal értesíteni.
3. Az óvoda egész területén dohányozni, szeszesitalt fogyasztani tilos! Tilos továbbá bármilyen állatot engedély nélkül behozni.
4. Az intézmény főbejárati ajtaját és kapuit minden esetben be kell csukni!
5. A szülők választott képviselője részt vesz az intézmény Igazgató tanácsának munkájában. Feladat - és hatáskörét az SZMSZ tartalmazza. (EMMI r. 119.§, 122.§)
6. Óvodánkban az evangélikus vallás tanítása szerinti hitre vezetés folyik, melyben intézményünk lelkésze segíti az óvónők munkáját. Egyházi ünnepeinken áhítatokat szervezünk, évente 3 alkalommal gyülekezeti istentiszteleteken veszünk részt óvodásainkkal. Ünnepeinket a keresztény szemlélet hatja át. Alkalmainkra szeretettel várjuk a családokat gyermekeivel együtt.
7. Óvodánkban a saját Pedagógiai Programunk alapján folyik a nevelőmunka. **Az óvoda közérdekű dokumentumai** (SZMSZ, Pedagógiai Program) **az óvodavezetői irodában**, **valamint** az intézmény honlapján [(www.hunyadi.sopron.hu)](http://(www.hunyadi.sopron.hu)) **hozzáférhetők**. (EMMI r. 82.§)
8. **Az óvodai nevelési év rendjét** a mindenkori miniszteri rendelet, a munkaterv és a naptári időrend határozza meg.

9. A Házirend egy példánya az első szülői értekezleten átvehető.

Sopron, 2017. március 03.

 Dr. Majorné Bruckner Judit

 vezető óvónő